c: text/html

text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda wa kumpala wa Samuele
8:1-22
-
Isalele udi ulomba mukalenge (1-9)
-
Samuele udi udimuija bantu (10-18)
-
Yehowa udi witaba dilomba bua mukalenge (19-22)
8 Pakakulakaja Samuele, wakateka bana bende balumbuluishi mu Isalele.
2 Dîna dia muanende muanabute divua Yoele, ne dîna dia muanende muibidi divua Abiya;+ bavua balumbuluisha mu Bê-sheba.
3 Kadi bana bende kabavua balonda njila yende to; bavua basue kupeta bintu mu njila mubi,+ bavua bitaba nkosa mishiku+ ne kabavua balumbuluisha bimpe to.+
4 Pakapita matuku, bakulu bonso ba mu Isalele bakadisangisha pamue, bobu kulua kudi Samuele ku Lama.
5 Bakamuambila ne: “Tangila! Ukadi mukulakaje, kadi bana bebe kabena balonda njila yebe to. Mpindieu tutekela mukalenge bua atulumbuluishe anu bu mudibi bienzeka mu bisamba bikuabu bionso.”+
6 Kadi biakatonda Samuele pavuabu bamuambile ne: “Tupesha mukalenge bua atulumbuluishe.” Ke Samuele kusambila Yehowa,
7 ne Yehowa kuambila Samuele ne: “Teleja malu onso adi bantu aba bakuambila; bualu udibu babenge ki nguewe to, kadi meme ke udibu babenge bua tshikadi mukalenge wabu.+
8 Badi benza anu mudibu benza katshia dituku dimvua mubapatule mu Ejipitu too ne lelu; badi bandekela+ bua kuenzela nzambi mikuabu mudimu,+ ne ke tshidibu bakuenzela pebe.
9 Mpindieu itaba tshidibu bamba. Kadi udi ne bua kubadimuija ne muoyo umue; ubambile tshikala mukalenge udi ubakokesha ne bukenji bua kulomba.”
10 Nunku Samuele wakambila bantu bavua bamulomba mukalenge mêyi onso a Yehowa.
11 Wakamba ne: “Mukalenge wanukokesha neikale ne bukenji bua kulomba malu aa:+ Neangate bana benu ba balume,+ neabateke mu matempu ende,+ neabavuije bendeshi ba tubalu tuende,+ ne bakuabu nebikale benda banyema kumpala kua matempu ende.
12 Neaditekele kabidi bamfumu ba bantu tshinunu tshinunu+ ne bamfumu ba bantu makumi atanu makumi atanu+ ne bakuabu nebikale bamudimina,+ bamupuolela bia pa madimi,+ ne bamuenzela bia mvita ne bintu bia matempu ende.+
13 Neangate bana benu ba bakaji bua bikale benji ba mafuta, balambi, ne benji ba mampa.+
14 Neangate madimi enu matambe buimpe, madimi enu a tumuma tua mvinyo, madimi enu a mitshi ya olive,+ ne neaapeshe bena mudimu bende.
15 Neangate tshia dikumi tshia madimi enu a ntete ne tshia madimi enu a tumuma tua mvinyo, ne neatshipeshe banene badi benza mudimu mu lubanza luende ne bena mudimu bende.
16 Neangate kabidi bena mudimu benu ba balume ne ba bakaji, bimuna bienu bitambe buimpe, ne mpunda yenu, ne neenze nabi mudimu wende.+
17 Neangate tshia dikumi tshia mikoko yenu,+ ne nuenu nenuikale bena mudimu bende.
18 Dituku nedilue dinuadila bua mukalenge unudi badisunguile,+ kadi Yehowa kakunumvuila dituku adi to.”
19 Kadi bantu bakabenga kuteleja tshivua Samuele mubambile, bakamba ne: “Mu mishindu yonso, tuetu tudi basue anu kuikala ne mukalenge ku mutu kuetu.
20 Dîba adi netuikale anu bu bisamba bikuabu bionso, ne mukalenge wetu neatulumbuluishe, neatulombole ne neatuluile mvita.”
21 Pakumvua Samuele mêyi onso avua bantu bambe, wakaambulula mu matshi a Yehowa.
22 Yehowa wakambila Samuele ne: “Itaba tshidibu bamba, ne ubatekele mukalenge bua abakokeshe.”+ Ke Samuele kuambila bantu ba mu Isalele ne: “Yonso wa kunudi apingane mu tshimenga tshiabu.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Samuele 8
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text: 34 Yoshiya+ uvua ne bidimu muanda mukulu pakaluaye mukalenge, ne wakakokesha bidimu 31 mu Yelushalema.+2 Wakenza malu mimpe ku mêsu kua Yehowa ne wakendela mu njila ya nkambua wende Davidi, kavua musesuke muye ku dia balume anyi ku dia bakaji to.3 Mu tshidimu tshia muanda mukulu tshia bukokeshi buende, patshivuaye muana, wakatuadija kukeba Nzambi wa nkambua wende Davidi;+ ne mu tshidimu tshia 12, wakatuadija kukezula Yuda ne Yelushalema,+ umbusha miaba mitumbuke+ ne mitshi ya tshijila,* mpingu misonga,+ ne mpingu ya tshiamu.*4 Bakupula kabidi bioshelu bia Babâla mu mêsu muende, ne wakakosa bioshelu bia musenga wa manananshi bivua pa mutu pabi. Wakakosolola kabidi mitshi ya tshijila,* mpingu misonga, ne mpingu ya tshiamu* bitupa bitupa, kubizazaye kubishiya musenga, kuwumiaminaye pa mutu pa nkita ya bantu bavua babilambula milambu.+5 Pashishe wakuosha mifuba ya bakuidi pa bioshelu biabu.+ Nunku wakakezula Yuda ne Yelushalema.6 Pashishe mu bimenga bia Manashe, bia Efelayima,+ bia Simeona, too ne ku Nafatale, miaba ivua mibanyunguluke ivuabu babutule,7 wakupula bioshelu, kuzazaye mitshi ya tshijila* ne mpingu misonga,+ kubishiyaye musenga; ne wakakosa bioshelu bionso bia musenga wa manananshi mu buloba buonso bua Isalele,+ pashishe wakapingana ku Yelushalema.8 Mu tshidimu tshia 18 tshia bukokeshi buende, pakavuaye mukezule buloba ne ntempelo,* wakatuma Shafana+ muana wa Asalaya, Maaseya mfumu wa tshimenga, ne Yoa muana wa Yoahaza mufundi bua kulongolola nzubu wa Yehowa Nzambi wende.+9 Bakalua kudi muakuidi munene Hilekiya, kumupeshabu makuta avuabu balue nawu ku nzubu wa Nzambi, avua bena Lewi bavua benza mudimu bu balami ba ku biibi basangishe kudi bantu ba mu Manashe, mu Efelayima, mu tshitupa tshia Isalele tshionso tshivua tshishale,+ kabidi ne a kudi bantu ba mu Yuda, mu Benyamina, ne bantu ba mu Yelushalema.10 Pashishe bakaapesha bantu bavuabu bateke bua kutangila mudimu uvua wenzeka mu nzubu wa Yehowa. Bantu bavua benza mudimu mu nzubu wa Yehowa bakaatula pabu bua kuakaja nzubu ne kumulongolola.11 Bakaapesha bansenda ne bibaki bua kusumba mabue masonga ne mabaya bua bipanda ne bua kuibaka nzubu ivua bakalenge ba Yuda balekele inyanguka, kuyibaka ne mikamba.+12 Bantu abu bakenza mudimu ne lulamatu luonso.+ Ku mutu kuabu bavua bateke Yahata ne Obadaya, bena Lewi ba mu bena Melali,+ ne Zekâya ne Meshulama, ba mu bena Kohata,+ bua bikale batangidi. Bena Lewi, bonso bavua bimbi ba misambu bapiluke,+13 bavua ku mutu kua bena mudimu betu ba tshianana aba* ne bavua batangidi ba bantu bonso bavua benza mudimu mu midimu ya mishindu yonso; ne bena Lewi bakuabu bavua bafundi, batangidi, ne balami ba ku biibi.+14 Pavuabu benda bangata makuta avua bantu balue nawu ku nzubu wa Yehowa,+ muakuidi Hilekiya wakapeta mukanda wa Mikenji ya Yehowa+ ivuabu bafile ku butuangaji bua* Mose.+15 Nunku Hilekiya wakambila mufundi Shafana ne: “Ndi mupete mukanda wa Mikenji mu nzubu wa Yehowa.” Ke Hilekiya kupesha Shafana mukanda au.16 Pashishe Shafana wakaya ne mukanda kudi mukalenge, kumuambilaye ne: “Bena mudimu bebe badi benza malu onso avuabu babalombe bua kuenza.17 Mbapongolole makuta avuabu basangane mu nzubu wa Yehowa, ne mbaapeshe bantu badibu bateke bua kutangila mudimu ne badi benza mudimu.”18 Mufundi Shafana wakambila kabidi mukalenge ne: “Kudi mukanda udi muakuidi Hilekiya mumpeshe.”+ Pashishe Shafana wakatuadija kuwubala kumpala kua mukalenge.+19 Diakamue pakumvua mukalenge mêyi a mu Mikenji, wakadipanda bilamba.+20 Pashishe mukalenge wakatuma dîyi kudi Hilekiya, Ahikama+ muana wa Shafana, Abidona muana wa Mika, mufundi Shafana, ne Asaya muena mudimu wa mukalenge wamba ne:21 “Ndayi, nuebeje Yehowa malu buanyi meme ne bua bantu badi bashale mu Isalele ne mu Yuda bua mêyi a mu mukanda udibu bapete eu; bualu tshiji tshia Yehowa tshiatutemena ntshikole, bualu bankambua betu kabavua batumikile dîyi dia Yehowa bua kuenza malu onso adibu bafunde mu mukanda eu to.”+22 Nunku Hilekiya pamue ne bantu bonso bavua mukalenge mutume bakaya kudi muprofete mukaji Huleda.+ Yeye uvua mukaji wa Shaluma muana wa Tikewa muana wa Hâhasa, mulami wa muaba uvuabu batekela bilamba, ne uvua musombele mu Tshitupa tshibidi tshia Yelushalema; nunku bakayukila nende kuntu aku.+23 Wakabambila ne: “Yehowa Nzambi wa Isalele udi wamba ne: ‘Ambilayi muntu udi munutume kundi ne:24 “Yehowa udi wamba ne: ‘Nentume dikenga muaba eu ne kudi bantu badi basombelamu,+ milawu yonso idi mifunda mu mukanda+ uvuabu babale kumpala kua mukalenge wa Yuda.25 Bu mudibu bandekele+ ne bikale bafuimishila nzambi mikuabu milambu bua kumfiikisha munda+ ne midimu yonso ya bianza biabu, tshiji tshianyi tshikole netshitshikile muaba eu ne katshiakujima to.’”+26 Kadi bua mukalenge wa Yuda uvua munutume bua kuebeja Yehowa malu, nudi ne bua kumuambila nunku: “Yehowa Nzambi wa Isalele udi wamba ne: ‘Bua mêyi audi mumvue,+27 bu muvua muoyo webe munyingalale* ne bu muuvua mudipuekeshe kumpala kua Nzambi pauvua mumvue mêyi ende adi atangila muaba eu ne bantu badimu, ne bu muuvua mudipuekeshe kumpala kuanyi, mudipande bilamba, ne mudile kumpala kuanyi, meme panyi ndi mukumvue,+ ke mudi Yehowa wamba.28 Ke bualu kayi nenkusangishe kudi bankambua bebe,* neulale mu lukita luebe mu ditalala, ne mêsu ebe kaakumona dikenga dionso dingatuma muaba eu ne kudi bantu badimu to.’”’”+Pashishe bakatuadila mukalenge diandamuna.29 Nunku mukalenge wakatuma dîyi, yeye kubikidisha bakulu bonso ba mu Yuda ne ba mu Yelushalema.+30 Pashishe mukalenge wakabanda ku nzubu wa Yehowa ne bantu balume bonso ba mu Yuda, bantu ba mu Yelushalema, bakuidi, bena Lewi, mmumue ne: tshisamba tshijima, muntu munene ne muntu mukese. Wakabala mêyi onso a mu mukanda wa tshipungidi uvuabu bapete mu nzubu wa Yehowa mu matshi abu.+31 Mukalenge wakimana muaba wende ne wakenza tshipungidi*+ kumpala kua Yehowa tshia ne: nealonde Yehowa ne nealame mêyi ende, mavuluija ende ne mêyi ne mikandu biende ne muoyo wende wonso ne anyima* wende yonso+ pa kukumbaja mêyi a tshipungidi avua mafunda mu mukanda eu.+32 Bualu bukuabu, wakenza bua bantu bonso bavua mu Yelushalema ne mu Benyamina batshitabe. Nunku bantu ba mu Yelushalema bakenza malu bilondeshile tshipungidi tshia Nzambi, Nzambi wa bankambua babu.+33 Pashishe Yoshiya wakumbusha bintu bibi menemene bionso* mu maloba onso avua a bena Isalele,+ ne wakenza bua bantu bonso ba mu Isalele benzele Yehowa Nzambi wabu mudimu. Tshikondo tshionso tshivuaye ne muoyo,* kabakasesuka, balekela kulonda Yehowa Nzambi wa bankambua babu to.


text: 11 Lutonga+ nelupatuke ku tshikuku tshia Yishai,+Ne mutoloku+ wa* ku miji yende newukuame mamuma.2 Nyuma wa Yehowa neashale pambidi pende,+Nyuma wa meji+ ne wa dijingulula dia malu,Nyuma wa mubelu ne wa bukole,+Nyuma wa dimanya ne wa ditshina dia Yehowa.3 Yeye neapetele disanka dia bungi mu ditshina dia Yehowa.+Kakulumbuluisha anu bua malu adi amueneka ku mêsu kuende,Anyi kubela anu bilondeshile malu adi matshi ende umvua to.+4 Nealumbuluishe bapuekele biakane,*Ne neafile mubelu bua bualu bua bena bupuekele ba pa buloba ne bululame.Neakume buloba ne mutshi wa mukana muende+Ne neashipe benji ba malu mabi ne mupuya* wa ku mishiku yende.+5 Buakane nebuikale mukaba mu tshimono tshiende,Ne lulamatu mukaba wa mu tshifuka tshiende.+6 Mbua wa ditu neasombe bua tshikondo kampanda ne muana wa mukoko,+Ne nkashama nealale pamue ne muana wa mbuji,Ne muana wa ngombe ne ntambue* ne nyama wa manyi nebikale bionso kaba kamue;*+Ne muana mutekete neabilombole.7 Ngombe mukaji ne nyama wa urse nebidie kaba kamue,Ne bana babi nebalale kaba kamue.Ntambue neadie bisonsa bu ngombe.+8 Muana utshidi wamua dibele neanayile pa buina bua nyoka wa kobra,Ne muana ukadi mulekele dibele neateke tshianza tshiende pa buina bua nyoka wa lulengu.9 Kabiakuenzelangana bibi+Anyi kukebesha tshinyangu mu mukuna wanyi wonso wa tshijila to,+Bualu buloba nebuwule tente bushuwa ne dimanya dia YehowaBu mudi mâyi abuikila mbuu.+10 Mu dituku adi muji wa Yishai+ newimane bu tshimanyinu* bua bukua bantu.+Bisamba nebiye kudiye bua kupeta bulombodi,*+Ne muaba wende wa kuikishila neulue wa butumbi.11 Mu dituku adi Yehowa neolole kabidi tshianza tshiende, musangu muibidi, bua kuangatulula bashadile ba bantu bende badi bashale mu Ashû,+ mu Ejipitu,+ mu Patelosa,+ mu Kushi,+ mu Elama,+ mu Shinâ,* mu Hamate, ne mu bidiila* bia mu mbuu.+12 Neimanyike tshimanyinu* bua bisamba ne neasangishe ba mu Isalele badi batangalake,+ ne neasangishe pamue ba mu Yuda badi batangalake bumbukila ku ntengu inayi ya buloba.+13 Mukawu wa Efelayima newikale mujike,+Ne badi baluisha Yuda nebikale bashipibue.Efelayima kakumvuila Yuda mukawu to,Ne Yuda kakuluisha Efelayima to.+14 Nebapueke pa mpulumuku ya* bena Peleshete ku ouest;Bonso pamue nebapawule bantu ba ku Est.Nebolole tshianza tshiabu bua kuluisha* Edome+ ne Moaba,+Ne bena Amona nebalue bantu babu.+15 Yehowa neapandulule* tshinkonya tshia* mbuu wa bena Ejipitu,+Neakupakaje tshianza tshiende pa mutu pa Musulu.*+Neawukume mu tusulu tuawu* muanda mutekete ne mupuya* wende udi wosha,Ne neenze bua basabuke ne sandala yabu ku makasa.16 Nekuikale tshibeba+ tshifumina mu Ashû bua bashadile ba bantu bende badi bashale,+Bu muvuabi bua Isalele mu dituku divuaye mupatuke mu buloba bua Ejipitu.


text:
Udi muvuluke anyi?
Dibala dia bibejibeji bia Tshibumba tshia Nsentedi bishale ebi divua dikusankishe anyi? Nanku, anji tangila ni udi mua kuandamuna nkonko idi ilonda eyi:
Mbubi kayi buvua Yezu muakuile pakafilaye mubelu udi mu Matayi 18:15-17?
Uvua wakula bua bilumbu bidi benabi mua kujikija nkayabu. Kadi bubi ebu budi ne bua kuikala bubi bunene budibu mua kuipatshila muntu mu tshisumbu bobu kabayi bajikije tshilumbu atshi. Tshilejilu, budi mua kuikala kushiminyina muntu bualu anyi kuibila.—w16.05, dib. 7.
Ntshinyi tshiudi mua kuenza bua dibala dia Bible dikuambuluishe?
Udi mua kuenza malu adi alonda aa: Kubala ne ntema, kukeba malongesha audi mua kutumikila; kudiela nkonko bu mudi ‘Mmunyi mundi mua kuambuluisha nabu bantu bakuabu?’; ne kuenza mudimu ne bintu bidiku bua kuenza makebulula pa biudi ufuma ku dibala.—w16.05, dib. 28-30.
Mbibi bua muena Kristo kunyingalala padiye mufuishe nansha mudiye ne ditekemena dia dibishibua anyi?
Kuikala ne ditabuja mu mulayi wa ditekemena kakuena kumbusha kanyinganyinga kakole kadi muena Kristo umvua padiye ufuisha to. Abalahama wakabuela mu tshinyongopelu bua lufu lua Sala. (Gen. 23:2) Mu kupita kua matuku, kanyinganyinga nekakepe.—wp16.3, dib. 4.
Muntu udi ne kalondo ka mâyi a mukanda ka mufundi udibu bakuile mu Yehezekele nshapita wa 9 ne bantu basambombo badi ne bia mvita bia kutayisha nabi badi tshimfuanyi tshia banganyi?
Tudi bumvue ne: badi tshimfuanyi tshia biluilu bia mu diulu bivua biambuluishe mu dibutuka dia Yelushalema, ne nebiambuluishe kabidi pabutulabu bulongolodi ebu bubi ku Armagedone. Bua dikumbana dia mulayi eu mu matuku etu aa, muntu udi ne kalondo ka mâyi a mukanda ka mufundi udi tshimfuanyi tshia Yezu Kristo udi utua bantu bapanduka tshimanyinu.—w16.06, dib. 31-32.
Bible mmupanduke ku ntatu ya mushindu kayi?
Mmupanduke ku 1) dibola dia bintu bivuabu benze nabi mudimu bua kumufunda bu mudi: papirise ne biseba bia nyama; 2) buluishi bua bena tshididi ne bamfumu ba bitendelelu bavua badienzeje bua kumujimija; ne 3) dijinga divua nadi bamue bantu dia kushintulula mukenji udimu.—wp16.4, dib. 4-7.
Ngamue malu kayi adi muena Kristo mua kuenza bua kupepeja nsombelu wende?
Funda bintu biudi nabi dijinga, ne kutudi makuta ku bintu biudi kuyi nabi dijinga menemene to. Longolola bungi bua makuta audi mua kutula. Imansha bintu biudi kuyi nabi bualu ne futa mabanza onso. Enza mudimu udi ukuangata mêba makese ne longolola muudi mua kuyisha bikole.—w16.07, dib. 8.
Ntshinyi tshidi Bible uleja tshidi ne mushinga wa bungi kupita or ne argent?
Yobo 28:12, 15 udi uleja ne: meji a Nzambi mmapite or ne argent. Paudi uakeba, dienzeja bua kuikala ne budipuekeshi ne ditabuja dikole.—w16.08-F, dib. 18-19.
Bidiku bimpe bua muanetu wa balume kuikalaye ne muedi lelu anyi?
Mu imue miaba, kabatu bamona kuikala ne muedi mukosa bimpe bu kubi to, ne kuikala nawu kakutu kupangisha bantu bua kuteleja mukenji wa Bukalenge to. Kadi, bamue bana betu ba balume badi mua kusungula bua kukosa muedi. (1 Kol. 8:9) Miaba mikuabu, kabatu bamona bantu badi ne muedi bu bena mudimu ba Nzambi.—w16.09, dib. 18.
Bua tshinyi tudi ne bua kuitaba muyuki udi Bible ulonda wa Davidi ne Goleyata?
Goleyata mmupite muntu mule menemene udi ngumu ileja bua matuku etu aa anu ku santimetre 15. Davidi uvua muntu mulelela, bualu mu mifundu ya pa bintu kampanda bia kale badi batela nzubu wa Davidi, ne Yezu pende wakakula bua bualu buende. Malu adibu baleje bua muaba au adi apetangana ne malu adi mamanyike bimpe.—wp16.5, dib. 13.
Mmunyi mudi dimanya, dijingulula dia malu ne meji bishilangane?
Muntu udi ne dimanya udi ne malu anyi bijadiki bidiye mulame. Muntu udi ne dijingulula dia malu udi ukeba mudi bualu kampanda bupetangana ne bukuabu. Kadi muntu udi ne meji udi wenza mudimu bimpe ne dimanya ne dijingulula dia malu.—w16.10-F, dib. 18.


text:
Ditanu dia 12/10
Wikale mudimuke mu malu ebe ne mu dilongesha diebe.—1 Tim. 4:16.
Timote ukavua uyisha munkatshi mua bidimu bia bungi. Timote uvua mumanye ne: bantu batu bashintuluka, ne nsombelu itu payi ishintuluka. Uvua musue bua bantu batungunuke ne kumuteleja, nunku uvua ne bua ‘kudimuka,’ ne uvua ne bua kutungunuka ne kuakaja ne kushintulula mushindu uvuaye ubalongesha. Lelu patudi tuyisha, tudi ne bua kuenza bia muomumue. Mu imue miaba, patudi tuyisha ku nzubu ne ku nzubu, tudi tumona ne: bantu ba bungi kabatu ku nzubu yabu to. Mu miaba mikuabu, bantu badi mua kuikala ku nzubu yabu, kadi katuyi ne mushindu wa kufika ku biibi bia nzubu yabu, pamuapa bualu katuena mua kubuela mu mpangu idibu. Biobi bikale nanku mu teritware webe, kuenaku mua kukeba mishindu mikuabu bua kuyisha bantu lumu luimpe anyi? Bana betu ba bungi batu basanka bua kuyisha muaba udi bantu ba bungi. Tshilejilu, batu baya mu gare ya kawulu, miaba itu mashinyi imanyina, mu bisalu ne miaba ya dilamina nyama bua kupeta bantu ba kuyukila nabu. w16.08 3:14-16
Disambombo dia 13/10
Koleshayi bianza bidi bitshioke ne binu bidi bitekete.—Eb. 12:12.
Yehowa mmutupeshe bana betu ba balume ne ba bakaji pa buloba bujima badi batutabalela ne badi mua kutukankamija. (Eb. 12:12, 13) Bena Kristo ba bungi ba mu bidimu lukama bia kumpala bakapeta diambuluisha dia nunku kudi bena Kristo nabu. Ke mudibi kabidi lelu. Anji elabi meji muvua Alona ne Hû bakoleshe bianza bia Mose pavuabu bashale babikuate pavua bena Isalele baluangana ne bena Amaleka. (Ekes. 17:8-13) Lelu, tuetu petu tudi mua kukeba mishindu ya kukankamija bakuabu ne kubambuluisha. Bamue bana betu badi batatshishibua kudi bukulakaje, masama, buluishi bua kudi bena mu mêku abu, bunkaya anyi mbafuishe muntu kampanda uvuabu banange. Tudi kabidi mua kukolesha bansonga badibu basaka misangu yonso bua kuenza malu mabi anyi bua kuya kumpala mu malu a mu bulongolodi ebu. (1 Tes. 3:1-3; 5:11, 14) Keba mishindu ya kuleja muudi ne dijinga dilelela dia kutabalela bakuabu ku Nzubu wa Bukalenge, mu buambi, panudi nudia pamue anyi paudi uyukila ne muntu ku telefone. w16.09 1:13, 14
Dia lumingu dia 14/10
Nuenze malu onso bua butumbi bua Nzambi.—1 Kol. 10:31.
Tudi ne dibanza kudi Nzambi wetu wa tshijila, kudi bena Kristo netu ne kudi bantu ba mu teritware wetu dia kuvuala mu mushindu udi utumbisha Yehowa ne udi upesha mukenji utudi tuyisha bujitu. (Lomo 13:8-10) Bitudi tuvuala bidi nangananga ne mushinga patudi tuya mu bisangilu bietu bia bena Kristo anyi patudi tuyisha. Tudi ne bua kuvuala “mu mushindu udi mukumbanyine [bantu] badi bamba mudibu batshina Nzambi.” (1 Tim. 2:10) Bushuwa, bimue bilamba bidi mua kuikala bikumbane bua muaba kampanda, kadi kabiyi bikumbane bua muaba mukuabu to. Nunku, nansha tuetu basombele muaba kayi, bu mutudi Bantemu ba Yehowa tudi ne bua kuepuka bua kulenduisha bakuabu ne mvuadilu wetu. Patudi tuya mu mpuilu ne mu mpungilu, mvuadilu wetu udi ne bua kuikala mukumbane ne wa nkatshinkatshi. Katuena ne bua kuidikija mishindu minekesha ya mvuadilu idi mitangalake mu bulongolodi ebu to. Netuikale ne disanka dia kudimanyisha bu Bantemu ba Yehowa, ne netuikale pabuipi bua kuyisha dîba dionso. w16.09 3:7, 8